dagsorden 2025

KKR Midtjylland

**Dato:** 08-04-2025 10:00

**Sted:** Scandic, Udgårdsvej 2, 8600 Silkeborg

[1. Godkendelse af referat 3](#_Toc194405783)

[1.1. Godkendelse af referat fra mødet i KKR Midtjylland den 5. februar 2025 3](#_Toc194405784)

[2. Siden sidst 4](#_Toc194405785)

[2.1. Siden sidst 4](#_Toc194405786)

[3. Regionalpolitiske sager 5](#_Toc194405787)

[3.1. Status på implementeringen af sundhedsreformen 5](#_Toc194405788)

[3.2. Sundhedsreformens konsekvenser for CDEU, klima og kultursamarbejdet 7](#_Toc194405789)

[3.3. Kommunernes økonomiforhandlinger for 2026 12](#_Toc194405790)

[3.4. Strategi og handleplan for uddannelsesområdet 13](#_Toc194405791)

[3.5. Status på socialområdet 14](#_Toc194405792)

[3.6. Udvidelse af kapacitet på de sikrede institutioner for børn og unge 17](#_Toc194405793)

[3.7. Afrapportering på Socialstyrelsens centrale udmelding om udsatte gravide med et skadeligt rusmiddelbrug 19](#_Toc194405794)

[3.8. Praksisplan for fysioterapi 2025 21](#_Toc194405795)

[4. Udpegninger 23](#_Toc194405796)

[5. KKR 24](#_Toc194405797)

[6. Punkter til næste møde 25](#_Toc194405798)

[6.1. Punkter til kommende møde 25](#_Toc194405799)

[7. Eventuelt 26](#_Toc194405800)

[7.1. Eventuelt 26](#_Toc194405801)

# 1. Godkendelse af referat

## 1.1. Godkendelse af referat fra mødet i KKR Midtjylland den 5. februar 2025

SAG-2025-00837 chbn

Baggrund

Referatet fra mødet kan findes her:

[Link til referatet](https://www.kl.dk/media/uzeay21v/referat-fra-moede-i-kkr-midtjylland-den-5-februar-2025.pdf?format=noformat)

Indstilling

Det indstilles, at KKR Midtjylland godkender referatet.

Sagsfremstilling.

# 2. Siden sidst

## 2.1. Siden sidst

SAG-2025-00837 chbn / jhp

Baggrund

Under punktet orienteres om følgende:

* Møde med VIA s bestyrelse den 3. april 2025.
* Beslutning på KL’s topmøde vedr. fremtidig KKR struktur

Indstilling

Det indstilles, at KKR Midtjylland tager orienteringerne til efterretning

Sagsfremstilling

*Møde med VIA’s bestyrelsesformand den 3. april 2025*

Der er følgende punkter på dagsordenen til mødet mellem VIA’s og KKR’s formandskaber,

* Gensidig orientering
* Uddannelsesreformen
* Strategi og handlingsplan for uddannelsesområdet.

På mødet i KKR Midtjylland vil der blive givet en orientering om mødet

*Fremtidig KKR struktur*

I forbindelse med KL’s topmøde blev der også afholdt delegeretmøde. Her blev det besluttet at ændre KL’s vedtægter således at bindingen af KKR’s struktur til regionsgrænserne blev ophævet.

KL’s bestyrelse har i samme forbindelse besluttet at de nuværende 5 KKR opretholdes med uændret geografi i den kommende valgperiode.

# 3. Regionalpolitiske sager

## 3.1. Status på implementeringen af sundhedsreformen

SAG-2025-00837 jjc/asfp/emmj/jhp

Baggrund

Udmøntningen af sundhedsreformen fra november 2024, sker løbende i form af ”lovpakker”, aftaler mv. Lovpakke 1 har været i høring, og KL har afgivet høringssvar. Derudover har Sundhedsstyrelsen leveret et fagligt oplæg til afgrænsning af de opgaver, hvor myndighedsansvaret flytter fra kommuner til regioner, og som er en del af lovpakke 2. Lovpakke 2 sendes planmæssigt i høring i juni, og fremsættes i oktober 2025.

Indstilling

Det indstilles, at KKR Midtjylland tager orientering om status på implementeringen af sundhedsreformen til efterretning.

Sagsfremstilling

*Lovpakke 1*

Lovpakke 1 indeholder lovforslag om ny regional forvaltningsmodel med etablering af sundhedsråd m.v., lov om ændringer af det almenmedicinske tilbud, og en overgangslov, der indeholder de lovgivningsmæssige overgangsbestemmelser, der følger af sundhedsreformaftalen herunder deling af aktiver og passiver i forbindelse med opgaveoverdragelsen. Lov om ny forvaltningsstruktur og lov om det almenmedicinske tilbud havde høringsfrist d. 9. marts og overgangsloven havde høringsfrist d. 19. marts. KL har afgivet høringssvar til alle tre lovforslag:

[Høringssvar: Lovforslag om overgangen til en ny sundhedsstruktur](https://www.kl.dk/hoeringssvar/sundhed-og-aeldre/2025/hoeringssvar-lovforslag-om-overgangen-til-en-ny-sundhedsstruktur)

[Høringssvar: Forslag til Lov om ændring af regionsloven og forskellige andre love (ny regional forvaltningsmodel)](https://www.kl.dk/hoeringssvar/sundhed-og-aeldre/2025/hoeringssvar-forslag-til-lov-om-aendring-af-regionsloven-og-forskellige-andre-love-ny-regional-forvaltningsmodel)

[Høringssvar: Lovforslag om styrket almen medicin](https://www.kl.dk/hoeringssvar/sundhed-og-aeldre/2025/hoeringssvar-lovforslag-om-styrket-almen-medicin)  
  
Den vigtigste pointe fra KL’s respektive høringssvar er:   
1. Regionsloven: Arbejdsdelingen mellem sundhedsråd og regionsråd er uklar, og det medfører en risiko for, at beslutningskompetencen i sundhedsrådene udvandes. Der skal sikres rammer, så sundhedsrådene reelt har rum og kompetencer til at drive udvikling og omstilling i lokalområdet, som reformen lægger op til.   
  
2. Lov om det almenmedicinske tilbud: Det bør fremgå tydeligere af lovforslaget, hvilke muligheder for indflydelse kommunerne konkret har på planlægningen og udviklingen af det almenmedicinske tilbud. Herunder hvordan det sikres, at sundhedsrådene reelt har indflydelse, givet at regionsrådene bærer det overordnede ansvar.  
  
3. Overgangsloven: Der lægges op til at gennemføre en formuefordeling, hvorefter der overføres nettoformue fra kommunerne til regionerne baseret på den udgiftsmæssige tyngde af de opgaver, som overføres. Det er ikke gængs praksis i forbindelse med opgaveflytninger ifølge DUT-vejledningen.

*KL’s bemærkninger til Sundhedsstyrelsens faglige afgrænsning for opgaveflytning*

Myndighedsansvaret for en række opgaver overgår fra kommunerne til regionerne. Det drejer sig om 1. akutsygepleje 2. midlertidige pladser 3. patientrettet forebyggelse og 4. specialiseret rehabilitering og genoptræning på avanceret niveau. I den forbindelse har Sundhedsstyrelsen fået til opgave at gennemføre et fagligt arbejde, der danner grundlag for at fastlægge en nærmere afgrænsning af de opgaver, der skal overdrages til regionerne.

KL har haft sundhedsstyrelsen faglige oplæg ([Afgrænsning af sundhedsopgaver, hvor ansvaret flyttes fra kommuner til regioner fra 2027 | Sundhedsstyrelsen](https://sundhedsstyrelsen.dk/da/udgivelser/2025/Afgraensning-af-sundhedsopgaver-hvor-ansvaret-flyttes-fra-kommuner-til-regioner-fra-2027)) til kommentering i perioden den 24.-28. februar 2025. KL har i den forbindelse nedsat en arbejdsgruppe for hvert område, med henblik på at indhente kvalificeret input til den videre proces. KL har desuden sendt papirerne til kommunerne med henblik på, at kommunerne kunne komme med skriftlige bemærkninger.

Sundhedsstyrelsens faglige afgrænsning af opgaveflytningen indgår som vurderingsgrundlag for den økonomiske forhandling i forbindelse med flytning af myndighedsansvaret.

*Forårsaftale*

Der skal indgås en såkaldt forårsaftale mellem regeringen, KL og Danske Regioner. På den regionale bane handler det blandt andet om dimensionering af speciallæger og loft over sygehusudgifter. Fælles for KL og Danske Regioner afklares afgrænsningen af opgaveflyttet og den tilhørende økonomi.

Aftalen forventes at blive indgået medio maj 2025. Lovforslag om opgaveflytning fremsættes i oktober 2025 og træder i kraft d. 1. januar 2027.

*Implementeringssamarbejde*

I forlængelse af sundhedsreformen nedsætter ministeren et partnerskab mellem ministeriet, KL og Danske regioner, som skal bidrage til at understøtte den lokale implementeringsproces og den nye organisering af sundhedsvæsenet. Der vil indgå kommunale repræsentanter på direktørniveau i partnerskabet. Ministeriet præsenterer planmæssigt et kommissorium for implementeringspartnerskabet i starten af april 2025.

*Proces i Midtjylland*

Der er aftalt en proces mellem kommuner og region i Midtjylland, som er inddelt i tre faser (delvist overlappende): en afdækkende, en forhandlende og en myndighedsoverdragende. Som led i den afdækkende fase gennemføres der to tværsektorielle faglige workshops om sundhedsreformen i marts og april.

Formålet er at skabe fælles billeder af de opgaver, som påvirkes af sundhedsreformen, samt at få input til hvordan borgerforløbene kan se ud i fremtiden for at indfri intentionerne i sundhedsreformen. Sideløbende hermed er der administrative drøftelser i klyngerne.

Regionsrådsformanden har ligeledes inviteret borgmestrene til møder, som holdes med borgmestrene i regi af geografien for de kommende sundhedsråd.

På mødet vil Jesper Kaas Schmidt kort orientere om status på dialogen med regionen.

./.. KL bem. Akutsygepleje

Generelle bemærkninger til Sundhedsstyrelsens notat målgruppe for sundheds- og omsorgspladser

Bemærkninger til notat og revideret kvalitetsstandard

Bemærkninger til Sundhedsstyrelsens høring vedr. ændring i placering af ansvar for rehabilitering på specialiseret niveau

Tids- og procesplan for myndighedsoverdragelsen på sundhedsområdet.

## 3.2. Sundhedsreformens konsekvenser for CDEU, klima og kultursamarbejdet

SAG-2025-00837 chbn

Baggrund

Sundhedsreformen har udover sundhedsområdet også den konsekvens, at regionerne ikke længere skal udarbejde regionale udviklingsplaner og dermed fjernes deres hjemmelsgrundlag på en række områder.

Det betyder blandt andet, at regionens arbejde med klima og grøn omstilling samt landdistrikter afvikles. På kulturområder betyder reformen, at regionens arbejde på kulturområdet i bred forstand ophører og dele af kulturmidlerne overføres til kommunerne via bloktilskuddet fra 2027.

Sundhedsreformens konsekvenser for ovenstående betyder, at kommunernes samarbejde med regionen på områderne ikke kan videreføres som hidtil.

Samtidig vil ændringerne også have betydning for det fælles kontor i Bruxelles – Central Denmark EU Office (CDEU).

Indstilling

Det indstilles, at KKR Midtjylland drøfter sundhedsreformens konsekvenser for det tværkommunale samarbejde i relation til CDEU, klima og kultursamarbejdet.

Sagsfremstilling

De midtjyske kommuner og Region Midtjylland har i flere år haft et godt samarbejde på de områder, der ligger inden for regionens arbejde med regional udvikling. Kommunerne bidrager årligt til finansieringen af området via det kommunale udviklingsbidrag (126 kr. pr. indbygger i 2025).

Regionsrådet i Midtjylland har primo 2025 besluttet, at regionen allerede i løbet af 2025 afvikler sine aktiviteter på klima- og landdistriksområdet, ligesom kulturområdet målrettes og tilpasses kultur som sundhedsfremme.

Regionsrådet vil også i løbet af foråret 2025 afklare, hvad reformen får af betydning for regionens bidrag til og engagement i CDEU.

De Midtjyske kommuner og regionen har på kultur og klimaområdet haft et formaliseret samarbejde, der også har involveret CDEU, som en vigtig samarbejdspartner. Med Region Midtjyllands udtræden af de fælles samarbejder, er det op til de midtjyske kommuner at beslutte om, og i givet fald hvordan det tværkommunale samarbejde skal se ud fremadrettet på klima og kulturområdet samt samarbejdet med CDEU på områderne.

Med regionens udtræden af samarbejderne forsvinder også den motor, som regionen har været ift. ansøgning og styring af eksternt finansierede projekter.

*Klimaområdet*

Samarbejdet på klimaområdet i Midtjylland blev intensiveret og udviklet dels i forbindelse med at KKR Midtjylland udarbejdede sin egen klimastrategi, dels i forbindelse med udarbejdelse af klimahandlingsplaner (DK2020 planer) i alle de midtjyske kommuner over en årrække.

Samarbejdet udsprang af et nationalt samarbejde mellem KL, Danske Regioner, Realdania og Concito, hvor både region og de midtjyske kommuner bidrager til samarbejdet ved hver især at finansiere en medarbejder der kunne indgå i et fælles klimasekretariat i Midtjylland. Det fælles sekretariat har bl.a. til opgave at vejlede kommunerne i forbindelse med udarbejdelse og implementering af klimaplanerne.

KL, Danske Regioner og Real Dania besluttede i forlængelse af seneste kommunalvalg at fortsætte partnerskabet i regi af Klimaalliancen. I forlængelse heraf besluttede KKR Midtjylland og Region Midtjylland at fortsætte samarbejdet med samme økonomiske bidrag fra kommunerne som hidtil i regi af KlimaMidt.

Regionerne har trukket sig fra Klimaalliancen allerede ultimo 2024 og Region Midtjylland vil senest 1. juli 2025 udtræde af det regionale samarbejde på klimaområdet. Dog har regionen tilbudt at finansiere deres medarbejder i det fælles klimasekretariat året ud, hvilket kommunerne har kvitteret positivt for. Således består klimasekretariatet i resten af 2025 fortsat af to medarbejdere.

Med regionernes udtræden af klimasamarbejdet forsvinder således den ene medarbejder, der har været en del af det fælles sekretariat i KlimaMidt fra 2026, samt de øvrige medarbejdere og ressourcer der var til klimaarbejdet i regionen.

Regionen havde incl. projektansættelser mv. op mod 20 medarbejdere ansat samt 5 mio. kr. årligt i aktivitetsmidler. Det er en ressource, der blandt andet har bidraget til hjemtag af eksterne projektmidler (f.eks. Life Act), fælles analyser mv. De ressourcer er også væk og det vil alt andet lige blive noget sværere for midtjyske aktører at tiltrække EU og anden ekstern finansiering til klimaområdet.

*Det fremadrettede samarbejde på klimaområdet*

I modsætning til kulturområdet er der ikke i aftalen om sundhedsreformen afsat midler til kommunerne til at videreføre dele af den regionale indsats.

Det vil derfor kræve, at kommunerne prioriterer midler til området, såfremt der fortsat ønskes et stærkt og velfunderet samarbejde på området.

En eventuel tilførsel af økonomi fra centralt hold vil skulle aftales i forbindelse med ØA26.

*Kulturområdet*

Ændringerne på kulturområdet betyder, at Region Midtjylland i pr. 30. juni 2025 trækker sig fra samarbejdet om Europæisk Kulturhovedstad (EKR), som kommuner og region har samarbejdet om i forlængelse af Europæisk Kulturhovedstad 2017. KKR Midtjylland godkendte ultimo 2023 en ny strategi for samarbejdet, herunder en fortsættelse af bidraget på 1 kr. pr. indbygger til samarbejdet. Et beløb som regionen matchede.

Midlerne har blandt andet været anvendt til:

* Deltagelse på kulturmødet på Mors
* Årligt Kulturforum
* Genvej til Europa (europæisk kultursamarbejde)
* Analyser
* Tilskud til mindre arrangementer.

Der er en god dialog i den administrative styregruppe for EKR-samarbejdet i forbindelse med regionens udtræden af samarbejdet.

I første omgang drøftes i overgangsperioden i 2025 og 2026 indtil dele af de regionale kulturmidler overføres til kommunerne via bloktilskuddet fra 2027. Beløbets størrelse er således endnu uafklaret.

Der lægges op til at kommunerne fastholder finansieringen i 2025, mens regions qua sin udtræden pr. 30. juni bidrager med halvdelen af den vanlige finansiering. I 2026 vil der som udgangspunkt kun være den kommunale andel af EKR-midlerne til rådighed såfremt det besluttes at fastholde den aftalte finansiering selvom regionsrådet ikke længere bidrager til finansieringen.

*Central Denmark EU Office*

Fra 2026 kan Region Midtjylland som følge af sundhedsreformen ikke længere medfinansiere CDEU’s aktiviteter inden for grøn omstilling og kultur. Det betyder at CDEU’s aktiviteter på disse områder i fremtiden kun finansieres af kommunerne.

Det forventes, at regionen reducerer sit bidrag. En reduktion af bidraget vil i større eller mindre omfang få betydning for CDEU’s kritiske masse, nuværende medarbejdere samt samarbejdet om kontoret i ejerkredsen mellem Region Midtjylland, kommunerne, AU og VIA.

Region Midtjylland har endnu ikke taget endeligt stilling til, hvilke konsekvenser sundhedsreformen får for regionens økonomiske bidrag til CDEU fremadrettet. Men uanset hvad regionsrådet beslutter vil bidraget fra regionen blive målrettet de områder, som regionen fremadrettet arbejder med (sundhed, uddannelse mv.).

Det betyder at CDEU i fremtiden vil have færre ressourcer til at arbejde med lokal grøn omstilling og kulturområdet, med mindre kommunerne omprioriterer inden for den nuværende finansiering eller tilfører kontoret ekstra ressourcer.

Udover drøftelsen af det fremadrettede økonomiske engagement, vil der således også være en drøftelse af, hvilke områder CDEU skal fokusere på for det kommunale bidrag. Denne drøftelse kan ske via en opdatering og/eller tilpasning af de fælles indsatsområder som KKR Midtjylland godkendte på mødet i juni 2024.

Der er aktuelt afsat to årsværk til klima og grøn omstilling af basisbevillingen. Såfremt kommunerne fastholder den nuværende finansiering og prioritering vil der fremover kun være et årsværk. Tilsvarende vil der på kulturområdet reelt ikke være ressourcer i kontoret til at arbejde med området. Det betyder at kommunerne på de områder ikke kan få det samme som i dag, selvom det kommunale bidrag er uændret, da en stor del af det regionale bidrag har været målrettet netop de områder.

*Kommunernes samarbejde med CDEU fra 2026 og frem*

Sundhedsreformens konsekvenser for EU kontorernes virke har hverken i forbindelse med aftalen om sundhedsreformen eller i anden sammenhæng været drøftet konkret. Det er en drøftelse, der kommer på bagkant af reformen.

Det er derfor op til de midtjyske kommuner at drøfte og aftale, hvordan man vil forholde sig til de konsekvenser som sundhedsreformen har for CDEU.

Der er aktuelt ikke lagt op til, at kommunerne fra centralt hold får midler til at øge engagementet i CDEU, og det er uafklaret om ØA26 vil ændre på dette.

*Proces*

Kommunaldirektørnetværket i Midtjylland (KD-Net) har tilrettelagt en proces, hvor de tre områder drøftes administrativt og politisk.

KD-Net havde en indledende drøftelse på sit seneste møde og på baggrund af de input som KKR Midtjylland kommer med på dagens møde, arbejder KD-net videre med konkrete forslag til beslutninger, som kan drøftes på kommende møder i KKR Midtjylland.

Såfremt der ændres i de økonomiske rammer og bidrag fra kommunerne vil det være beslutninger der i sidste ende skal besluttes i hver enkel kommune.

På mødet i KKR Midtjylland vil der være et kort oplæg v. Jesper Kaas Schmidt.

./. Strategi for EKR-samarbejdet (godkendt i 2023)

Fælles indsatsområder CDEU og kommunerne (godkendt i KKR juni 2024)

## 3.3. Kommunernes økonomiforhandlinger for 2026

SAG-2024-04643 haan

Baggrund

Forberedelsen af økonomiforhandlingerne for 2026 er i gang. Forhandlingerne kommer til at finde sted i en tid præget af stor usikkerhed som følge af den sikkerhedspolitiske situation. Samtidig er mange af de kommunale serviceområder præget af et større antal reformer og udspil fra regeringen.

KL’s bestyrelse ønsker på den baggrund at få input fra de fem KKR ved møderne i april 2025 til opmærksomhedspunkter i det kommende forhandlingsforløb. Drøftelsen rammesættes af et medlem af bestyrelsen i hvert KKR.

Indstilling

Det indstilles, at KKR Midtjylland drøfter økonomiforhandlingerne for 2026 med henblik på at give input til KL’s bestyrelse.

Sagsfremstilling

Økonomiforhandlingerne for 2026 finder sted i en periode, hvor den sikkerhedspolitiske usikkerhed dominerer dagsordenen, og i høj grad sætter rammerne for indenrigspolitikken. Udviklingen går hurtigt, og det er meget vanskeligt at forudse, hvilken situation landet står i bare få måneder ud i fremtiden. Det betyder, at forhandlingssituationen er mere usikker end den har været i mange år. Sikkert er det dog, at situationen har medført nye prioriteter for regeringen herunder en væsentlig forøgelse af forsvarsudgifterne.

Konteksten for forhandlingerne er desuden præget af de mange reformer og udspil på de kommunale serviceområder, som er blevet præsenteret det seneste år. Udmøntning af reformøkonomien kommer formentlig til at sætte sit præg på forhandlingen (fx på beskæftigelse og sundhed) ligesom økonomiaftalen kan bruges som anledning for kommunerne til at påvirke implementeringen af reformerne.

## 3.4. Strategi og handleplan for uddannelsesområdet

SAG-2025-00837 jhp

Baggrund

Formålet med en strategi og handleplan for uddannelserne for velfærdsområdet er at sikre den fremtidige rekruttering og tilknytning til fagene og den indeholder flere elementer under disse overskrifter,

* Rekruttering i balance
* Samarbejdsaftaler om praktikforløb
* Fortsat analyse – og kommunikationssamarbejde.

Planen forelægges KKR Midtjylland til godkendelse.

Indstilling

Det indstilles, at KKR Midtjylland godkender strategi og handleplanen for uddannelsesområdet.

Sagsfremstilling

Sagen skal ses i forlængelse af KKR Midtjyllands behandling af en rekrutterings- og en afgangsanalyse af velfærdsområderne på mødet den 6. september 2024, hvor det blev besluttet at følge udfordringerne fra analyserne op med en strategi og handleplan. KD-nets uddannelsesstyregruppe har udarbejdet et forslag, som blev godkendt af KD-net den 24. januar 2025.

Strategi og handleplanen indeholder tre spor.

1. Rekruttering i balance.

Det er formålet med indsatsområdet, at arbejde for regional rekruttering i balance og f.eks. undersøge, hvad der kan understøtte den geografiske bevægelighed under og efter uddannelse og hvad der kan gøres for at tiltrække og tilknytte andelen af de 50+årige på arbejdsmarkedet over de kommende år. Analysen under spor 3 kan f.eks. udvides med en pendleranalyse

1. Samarbejdsaftaler om praktikforløb.

Formålet med indsatsområdet er at øge kvaliteten af praktikpladser i kommunerne på udvalgte fagprofessioner, f.eks. ved at indgå samarbejdsaftaler med relevante uddannelsesinstitutioner om praktikforløb og kvalitetssikring og om uddannelse af vejledere i kommunerne. Pædagoguddannelsen vil være det første område.

1. Fortsat analyse- og kommunikationssamarbejde.

Et fortsat analyse -og kommunikationssamarbejde kan sikre, at data fortsat afspejler de aktuelle udfordringer og behov. Frafalds (tilknytnings) analysen får større værdi, hvis den gentages. Sporet skal også sikre, at analyserne bliver formidlet, drøftet og anvendt på tværs af interessenter og fora.

./. Strategi- og handlingsplan.

## 3.5. Status på socialområdet

SAG-2022-03433 kanm

Baggrund

Regeringen og KL blev som led i forhandlingerne om kommunernes økonomi for 2025 enige om en delaftale på det specialiserede socialområde. I ØA-delaftalen 2025 på socialområdet er aftalt en række initiativer, der skal styrke kommunernes mulighed for faglig og økonomisk styring. Flere af disse initiativer indgår også i rammeaftalen om en langsigtet

og bæredygtig udvikling af handicapområdet fra maj 2024. Der er i januar 2025 indgået aftale om en række delelementer i disse to aftaler.

Det tværkommunale samarbejde er centralt i løsningen af en række af de udfordringer og aftalte initiativer, og KKR vil forventeligt også få en central rolle på området fremadrettet. Sagen giver en status på de centrale initiativer i ØA-delaftalen 2025 og rammeaftalen.

Indstilling

Det indstilles, at KKR Midtjylland

* tager sagen til efterretning.
* giver input til status på pulje til udvidelse af den kommunale botilbudskapacitet med henblik på opfølgning i forbindelse med ØA26.

Sagsfremstilling

De aftalte initiativer på socialområdet i ØA-delaftalen 2025 samt i rammeaftalen om handicapområdet kan samlet ses som en reform af socialområdet, der dels indeholder en række lovgivningsmæssige initiativer, der retter sig mod at forenkle sagsbehandlingen og give kommunerne mere fleksible rammer, og dels udgør potentielt meget gennemgribende strukturelle ændringer, der skal gribes af og implementeres af kommunerne.

*Status på centrale initiativer i ØA-delaftale og rammeaftale*

Som opfølgning på ØA-delaftalen på socialområdet og rammeaftalen om handicapområdet er der indgået en aftale mellem regeringen og en række af folketingets partier om udmøntning af fire initiativer. Der har efterfølgende været lovforslag i høring, og de forventes fremlagt i folketinget i løbet af april 2025. Initiativerne drejer sig om:

Indførelse af beløbsgrænse for alternative tilbud

Der indføres en beløbsgrænse på 10 pct. for alternative tilbud for borgere, som har ret til frit valg i forbindelse med visitation til længerevarende botilbud eller visse botilbudslignende tilbud. Den hidtidige praksis har været, at Ankestyrelsen har godkendt alternative tilbud, der var op til 25 pct. dyrere.

Effektivisering af socialtilsyn

Der gennemføres en række ændringer af lovgivningen om socialtilsynet, som samlet set skal forenkle, målrette og effektivisere socialtilsynet og gøre det mere risikobaseret samt lette tilsynstrykket med 30 pct. Kun 2 pct. af besøgene resulterer i dag i reaktioner i form af, at tilbuddet får et påbud, et skærpet tilsyn eller at godkendelsen trækkes. Desuden er aftalt, at der igangsættes et arbejde, der skal undersøge mulige regelændringer, der kan dæmme op for snyd og svigt på sociale tilbud.

Forenkling af merudgiftsydelsen (fremover kompensationsydelsen)

Merudgiftsydelsen forenkles ved at indføre ét fast ydelsestrin for alle i målgruppen med kompensationsberettigende udgifter over en minimumsgrænse på 555 kr. og under 2.000 kr. pr. mdr. For borgere, som kan dokumentere særligt høje kompensationsberettigende udgifter gives mulighed for at kompensere konkrete høje kompensationsberettigende udgifter ud fra en positivliste.

Der er desuden aftalt, at der skal være ændrede regler for at forblive på længerevarende botilbud for ægtefæller til afdøde borgere med handicap. Det forventes at omfatte et mindre antal borgere årligt.

*Yderligere initiativer*

KL arbejder for, at en række af de andre initiativer i ØA-delaftalen omsættes og udmøntes. Særligt centralt er nedenstående initiativer:

Takstlofter og kapacitetsstyring hjemløseområdet

KL har i samarbejde med Social og Boligministeriet og Finansministeriet udarbejdet en model for kapacitetsstyring, der også har været drøftet i KKR tidligere, herunder KKR’s rolle i forhold til kapacitetsplanlægning. Det er afgørende, at potentielle takstlofter sættes hensigtsmæssigt og indgår i en samlet model for kapacitetsstyring. Der er ikke forhandlet model på plads i folketinget.

Takstmodel på botilbudsområdet

Det er i ØA25 aftalt, at der skal udarbejdes en ny takstmodel for botilbudsområdet, der skal sikre bedre udgiftsstyring, gennemsigtighed og sammenlignelighed. Det er i ØA25 aftalt, at regeringen vil drøfte det med KL i ØA26 og fremsætte lovforslag i 2026. Der pågår pt. et arbejde i arbejdsgruppe med KL, SBM og FM. Regeringen planlægger desuden at indføre specialeplanlægning på handicapområdet, og det er aftalt, at en ny takstmodel skal have samtidighed med specialeplanlægning, mhp. at sikre at der kan dæmmes op for de udgiftsdrivende effekter af specialeplanlægning.

Nye rammer for borgere med særligt komplekse problemstillinger

I økonomiaftalen for 2025 er der desuden aftalt et initiativ om styrket kapacitetsstyring og koordinering af oprettelse af botilbudspladser til borgere med særligt komplekse behov. Ekspertudvalget på socialområdet pegede på, at dette område som udgangspunkt ikke er egnet til markedsudsættelse, hvorfor behovet for kapacitetsstyring og myndighedsdeltagelse er ekstra stort her. Status på initiativer skal drøftes i forbindelse med de kommende økonomiforhandlinger for 2026.

Kommunerne har nævnt anlægsloftet som en af barriererne for at øge botilbudskapaciteten. Til at understøtte udvidelsen af botilbudskapaciteten blev det med økonomiaftalen for 2024 derfor, som noget nyt, aftalt at lave en botilbudspulje på 1,5 mia. kr. i perioden 2024-2026, som kommunerne kunne ansøge.

I forbindelse med ØA26 skal der gøres status på erfaringer med botilbudspuljen, hvorfor der ønskes en drøftelse af erfaringer og perspektiver på botilbudspuljen i alle KKR i april.

*Lånepuljen i Midtjylland*

I forbindelse med lånepuljen for 2024 var der blandt de midtjyske kommuner opbakning til via lånepuljen at kommuner kunne søge om midler til at etablere tilbud til følgende målgrupper

* Borgere med udviklingshæmning og udadreagerende adfærd
* Borgere med svær/middelsvær grad af autisme
* Borgere med komorbiditet
* Borgere med psykiske lidelser.

Seks midtjyske kommuner fik tilsagn om låneadgang.

## 3.6. Udvidelse af kapacitet på de sikrede institutioner for børn og unge

SAG-2025-00837 chbn

Baggrund

Det Kommunale Koordinationsforum, der løfter den nationale koordination og forsyning på det specialiserede socialområde på tværs af de fem KKR, anbefaler udvidelse af antallet af pladser på de sikrede institutioner for børn og unge. Samtidig tages der initiativer, der såvel fagligt som kapacitetsmæssigt skal sikre en bedre udnyttelse af ressourcerne fremover.

KKR orienteres om dette, da udvidelsen sker som led i koordinationsforpligtelsen i rammeaftalerne. Pladserne på de sikrede institutioner er både takstfinansierede og objektivt finansierede, Retlige anbringelsespladser er finansieret 50 pct. af anbringende kommune og 50 pct. objektiv finansiering. Sociale anbringelser er finansieret 100 pct. af den anbringende kommune.

Kapacitetsudvidelsen må forventes at give øgede udgifter for kommunerne til de sikrede institutioner. Konkret vil dette dog afhænge af anbringelsesmønsteret. Det skal dog også ses i sammenhæng med, at hvis der ikke kan findes ledig plads på en sikret institution må kommunerne typisk oprette solotilbud, som har en betydelig højere pris.

Indstilling

Det indstilles, at KKR Midtjylland tager sagen til efterretning.

Sagsfremstilling

De sikrede institutioner varetager socialpædagogiske opgaver over for unge, der er blevet sigtet eller dømt for alvorlige kriminelle handlinger, eller en såkaldt social anbringelse, hvor det på grund af den unges farlighed, eller vanskeligheder med at fastholde den unge, er absolut påkrævet, at den unge får ophold på en sikret institution. Udover almindelige sikrede afdelinger er der også særlige sikrede afdelinger, der er godkendt til at modtage unge med en særlig voldsom adfærd eller unge med diagnosticeret psykiske lidelser.

Der er i alt 8 sikrede institutioner i Danmark. Regionerne er driftsherre på de 7 og Københavns Kommune på én.

Konkret beslutning om oprettelse af pladser sker af driftsherren efter de aftaler, der indgår i den rammeaftale, den pågældende driftsherre er omfattet af.

Det fremgår af rammeaftalebekendtgørelsen, at kommunerne på tværs skal sikre indbyrdes koordinering regionerne imellem om den sikrede boform Kofoedsminde og sikrede afdelinger til unge. Den koordination sker via det kommunale koordinationsforum i KL, hvor styregrupperne på tværs er repræsenteret.

I 2021 besluttedes det også at øge antallet med fem pladser. Dette har ikke vist sig tilstrækkeligt. Det seneste år har der været lange perioder med ventelister på de sikrede institutioner. Der er ikke systematisk indsamlet ventelistedata, men det vurderes, at der i gennemsnit har været 10 børn og unge på venteliste gennem det seneste år. I november 2024 var der fx 21 på venteliste. Kommunerne har derfor været nødt til at etablere andre tilbud/løsninger til de børn og unge, der er truffet afgørelse om, skal anbringes på en sikret institution. Det er løsninger der typisk er ret omkostningstunge.

Udviklingen skyldes særligt, at antallet af sociale anbringelser er steget de senere år, hvilket presser kapaciteten på de sikrede institutioner. Det skyldes også at kommunerne i de konkrete tilfælde, selvom det måtte ønskes, ikke kan finde andre relevante botilbud med rammer, der kan håndtere de udfordrede unge.

På baggrund af ventelister til de sikrede institutioner er det besluttet at anbefale driftsherrerne at udvide kapaciteten. Der er lavet en afsøgning af mulighederne for at oprette yderligere pladser på de eksisterende sikrede institutioner, herunder særligt sikrede pladser i Østdanmark. Konkret er regionerne blevet bedt om at igangsætte etablering af 10 ekstra pladser, heraf 3 særligt sikrede pladser i øst.

./. I vedlagte notat er kommunernes finansiering af de sikrede institutioner beskrevet. Som nævnt forventes en kapacitetsudvidelse på de sikrede institutioner som udgangspunkt at være en merudgift for kommunerne. Det skal dog ses i forhold til, at alternativet hvis der ikke kan findes en ledig plads er, at kommunerne er nødsaget til at etablere soloprojekter, som typisk vil have en betydelig højere takst. Og det vil også afhænge af anbringelsesmønsteret.

*Øvrige initiativer*

Supplerende til udvidelsen af pladserne indenfor det kommende år, sættes der er en række initiativer i gang, som skal understøtte en udvikling og omstilling af indsatsen. Initiativerne baserer sig på anbefalingerne fra en tværkommunal arbejdsgruppe, der har været nedsat siden 2022.

Initiativerne skal blandt andet sikre, at tilbuddene kan bruges mere fleksibelt, så der vil være mindre pres på pladserne, herunder om der kan etableres mellemformer af tilbuddene til relevante målgrupper, som er mindre specialiserede.

Konkret tages der følgende initiativer, hvoraf flere af dem allerede er indledt:

* At der sker en styrkelse af kapacitetsudnyttelse fx via mere fleksible fysiske rammer (bygninger, lokaler, afdelinger mm.) på kort og længere sigt
* At der udvikles bedre data til vurdering og styring af kapacitet (belægning, venteliste, pladser i drift mm.)
* At der sker en styrkelse af en model for hurtig udredning og pædagogisk observation
* At uhensigtsmæssige juridiske rammer for kommunerne og de sikrede institutioner afdækkes med henblik på at drøfte mulighederne for at ændre praksis på området.
* At der tilvejebringes den fornødne viden om målgruppen til at udarbejde eventuelle forslag til sub-specialisering på de sikrede institutioner
* At der sættes fokus på driftsmæssige tiltag, som kan imødegå behovene hos målgruppen f.eks. yderligere fleksibilitet i de fysiske rammer jf. forslag 1
* At der fortsat er et forum for dialog mellem driftsherrerne og kommunerne om udvikling og eventuelle driftsmæssige tiltag, der arbejder med ovenstående forslag.

## 3.7. Afrapportering på Socialstyrelsens centrale udmelding om udsatte gravide med et skadeligt rusmiddelbrug

SAG-2025-00837 ern / chbn

Baggrund

Social- og Boligstyrelsen har med lov om social service § 13 b, stk. 2 og 3 kompetence til at udmelde målgrupper og særlige indsatser til kommunalbestyrelserne, hvis Social- og Boligstyrelsen vurderer, at der er behov herfor. Social- og Boligstyrelsen kan således gennem centrale udmeldinger foretage udmeldinger af målgrupper og særlige indsatser, hvor der er behov for øget koordination eller planlægning på tværs af kommuner eller regioner for at sikre det fornødne udbud af højt specialiserede indsatser og tilbud.

Social- og Boligstyrelsen udsendte den 26. november 2019 en central udmelding til landets kommunalbestyrelser med målgruppen udsatte gravide kvinder med et skadeligt rusmiddelbrug og behov for døgnbehandlingsindsatser. Kommunerne svarede på denne i 2020.

Social- og Boligstyrelsen udsendte den 27. september 2022 en anmodning til alle landets kommuner om en opdateret beskrivelse af aktuelle indsatser og forslag til fremadrettede indsatsmodeller til målgruppen.

KKR Midtjylland skal godkende afrapporteringen på Social- og Boligstyrelsens seneste henvendelse.

Indstilling

Det indstilles, at KKR Midtjylland godkender afrapporteringen

Sagsfremstilling

Afrapporteringen på den seneste centrale udmelding ift. denne målgruppe lægger op til at opgaven med etablering- og drift af døgnbehandlingstilbud til målgruppen placeres i regi af Danske Regioner (herunder konkret Familieambulatorierne), som tidligere har præsenteret et udspil herfor. Afrapporteringen skal fremsendes til Social- og Boligstyrelsen d. 31. maj 2025.

I argumentationen for forslaget om en løsning i regi af Familieambulatorierne, har arbejdsgruppen haft fokus på at understrege, at målgruppen af gravide med et skadeligt rusmiddelbrug først og fremmest er hjemmehørende på sundhedsområdet – qua graviditeten som aktionsfaktor, samt håndtering af de skadelige sundheds-effekter ved indtag af stoffer og/eller alkohol for både den gravide og barnet ligeledes er indenfor sundhedsområdets regi. Det er i Familieambulatorierne, at målgruppen vil kunne modtage en højt specialiseret, tværfaglig og individuel indsats.

Kommunerne anerkender i afrapporteringen, at målgruppen findes, men at den er meget begrænset i en kommunal kontekst. I tillæg hertil ligger kommunernes primære faglighed i forhold til målgruppen, at sikre misbrugsbehandling, samt støtte op om en helhedsorienteret og højt faglig sundhedsindsats i samarbejde med familieambulatorierne. Fokus har dermed været på at underbygge og understrege, at opgaven med at tilbyde et højt specialiseret døgnbehandlingstilbud ikke er en kommunal opgave, men en regional opgave.

Kommunerne har i dette perspektiv valgt ikke at komme med input til dimensionering af døgntilbuddene, placering af døgntilbuddene, indretning af døgntilbuddene etc., da det vil være i Social- og Boligstyrelsens samspil med Familieambulatorierne og Sundhedsstyrelsen, at denne konkretisering bør findes sted.

I forhold til den videre politiske/administrative behandling af afrapporteringen, anbefales det, at afrapporteringen efter godkendelse i KKR Midtjylland sendes til orientering i de relevante kommunale udvalg/kommunalbestyrelserne. Det skyldes, at den fornyede udmelding var adresseret til kommunalbestyrelserne i de 98 kommuner.

./. Afrapportering på fornyet udmelding vedr. gravide rusmiddelbrugere

## 3.8. Praksisplan for fysioterapi 2025

SAG-2025-00837 aw/jhp

Baggrund

Region og kommuner har et fælles ansvar for at planlægge den fysioterapeutiske kapacitet i regionen. Derfor udarbejder repræsentanter fra kommuner, region og fysioterapeuter en fælles praksisplan, som bl.a. har til formål at beskrive den nuværende kapacitet i på fysioterapiområdet. Praksisplanen danner grundlag for beslutninger om bl.a. behandlingskapacitet, placering af kapacitet, udviklingen i samarbejdet med øvrige sundhedstilbud og kvalitetsudvikling.

Samarbejdsudvalget har godkendt et forslag til Praksisplan for fysioterapi, 2025, som er sendt til behandling i regionen og i kommunerne og den sag forelægges her til orientering for KKR Midtjylland.

Indstilling

Det indstilles, at KKR Midtjylland orienteres om Praksisplan for fysioterapi 2025.

Sagsfremstilling

Der er pr. 1. januar 2024 indgået ny overenskomst for fysioterapi i praksissektoren. Aftalen introducerer en ny kapacitets- og styringsmodel og stiller desuden krav om, at kommuner og region reviderer kapacitetsdelen af praksisplanen senest 1. juli 2025. Der er på den baggrund udarbejdet udkast til en ny praksisplan for fysioterapi, som har været i høring fra 1. november 2024 til den 6. januar 2025. Planen er netop sendt til politisk godkendelse i kommunerne.

Høringssvarene signalerer bred opbakning til planudkastet, bortset fra høringssvaret fra Danske Fysioterapeuter. Foreningen problematiserer, at planudkastet ikke indeholder anbefalinger om nynedsættelser, hvilket de mener er i strid med overenskomsten. Region Midtjylland og kommunerne er ikke enige heri og anbefaler, at der aktuelt ikke er behov for at udvide med flere ydernumre eller nye klinikker.

For den almene fysioterapi, som er regionalt myndighedsområde, er der inden for de kliniklofter, som er fastsat efter den nye overenskomst, plads til en vækst på ca. 15%. Den midtjyske region har det højeste antal fysioterapeuter pr. indbygger i landet og ventetiderne til almen fysioterapi er beskedne.

For den vederlagsfri fysioterapi, som er et kommunalt myndighedsområde, er det op til kommunerne at tage stilling til, om kapaciteten er tilstrækkelig. Spørgsmålet er ad to omgange forelagt kommunerne via Den Kommunale Styregruppe på sundhedsområdet (KOSU), og vurderingen er, at kapaciteten aktuelt er dækkende. Der henvises i den forbindelse til den i forvejen høje fysioterapeutiske kapacitet i den midtjyske region.

[*Sag og bilag om Praksisplanen for fysioterapi, Samarbejdsudvalget for fysioterapi, 17. februar 2025*](https://dagsorden.rm.dk/vis?Referat-SU-for-fysioterapi-d.17-02-2025-kl.13.30&id=e5de2b5d-8cb4-4966-bb9b-5b11ad7001c3)

# 4. Udpegninger

# 5. KKR

# 6. Punkter til næste møde

## 6.1. Punkter til kommende møde

SAG-2025-00837 chbn / jhp

Baggrund

Der er foreløbig følgende punkter til det kommende møde i KKR Midtjylland den 18. juni 2025

* Status på implementering af sundhedsreformen
* Sundhedsreformens konsekvenser for samarbejdet om klima, kultur og CDEU
* Årlig beretning fra CDEU

Indstilling

Det indstilles, at KKR Midtjylland tager orienteringen til efterretning.

Sagsfremstilling

# 7. Eventuelt

## 7.1. Eventuelt

SAG-2025-00837 chbn

Baggrund

Indstilling

Sagsfremstilling